Як і многія яго таварышы, Алег большую частку года трэніруецца ў Брэсце. Сёння прыкладна палова нацыянальнай алімпійскай зборнай па акадэмічным веславанні — выхадцы з брэсцкага Цэнтра. Тут адразу былі традыцыі менавіта гэтага віду веславання, таму байдарка крыху адстае, але паступова і спартсмены-байдарачнікі з Брэста пра сябе заяўляюць усё болей упэўнена. Яны падцягваюцца да сваіх калег, пачынаюць займаць заслужаныя месцы ў нацыянальнай камандзе. Паводле прагнозу Паўла Дзенісюка, яшчэ праз пяцігодку колькасць байдарачнікаў у нацыянальнай камандзе наблізіцца да паловы. Рэч у тым, што трэнеры растуць разам са спартсменамі. Бо па сённяшніх мерках трэнерскі калектыў у Брэсце даволі малады. Але прагрэс назіраецца. Скажам, малады трэнер Сяргей Ніканчук падрыхтаваў юных канаістак, якія сталі трэцімі на юніёрскім чэмпіянаце Еўропы.